題並玉堂
作者：王十朋
朝代：宋

paragraphs: 仙李門闌秀氣鍾，二山朋盍玉爲容。
晉人瀟灑坐連壁，杜老風流吟兩峯。
崑府烟霞浮几席，藍田丘壑藴心胸。
俯容列岫葭相倚，遥許它山石可攻。
光徹郡城翔白鷺，影摇江水照黄龍。
價高難把連城易，官冷聊將一穀供。
疑是璣衡臨處落，端如日月合時逢。
主賓對面成三友，伯仲摩雲拱九重。
雁蕩浪誇鸞有侶，庾樓徒詫劍相從。
綵衣戲罷看山色，不似慈顔喜氣濃。